GiliGold/VAD_KnessetCorpus huggingface dataset:
אמנון כהן: לגבי שיקום שכונות - פעם היה מוגדר בהחלטת ממשלה איזה אזורים.
אמנון כהן: האם זה הצליח?
אמנון כהן: האם זה עונה על הצרכים?
אמנון כהן: רק 37 ישובים נהנים, והאחרים לא.
אריאל אטיאס: חבר הכנסת אמנון כהן, זה פונקציה של כסף.
אריאל אטיאס: עושים בממוצע מיליון שקל למקום, לאזור, בשנה.
אריאל אטיאס: זה הכסף שיש.
אופיר אקוניס: כמה?
אריאל אטיאס: מיליון שקל.
אופיר אקוניס: מיליון שקל?
אריאל אטיאס: לכל ישוב מה-37.
אריאל אטיאס: ככל שיהיה יותר כסף אפשר יהיה לעשות יותר.
אופיר אקוניס: אתמול הייתי בקרית שמונה.
אופיר אקוניס: לא צריך הרבה זמן כדי להסתובב בישוב הזה.
אופיר אקוניס: רוב הבניינים הם בלוקים של עמידר משנות הששים, אם אינני טועה.
אופיר אקוניס: אחד בשיפוץ כזה, אחד.
אופיר אקוניס: זה מיליון שקל ליישוב זה בלוק אחד בשנה.
אריאל אטיאס: לא, עולה בין 20 ל-25 אלף, הממוצע ליחידת דיור.
אריאל אטיאס: לכן כשאני אומר מיליון, ואנחנו עושים ב-37 ביישובים, אלו המספרים.
אריאל אטיאס: זה הכול פונקציה של כסף.
אריאל אטיאס: ככל שיהיה יותר כסף, ויש מקורות - אפשר להחזיר מהקרקע.
אריאל אטיאס: אני לא רוצה לפתח את הפילוסופיה הזאת.
אריאל אטיאס: זה מייצר הרבה אנטגוניזם עכשיו הסגנון הזה שאנחנו רוצים לקחת מהקרקע, ולהחזיר חזרה לציבור דרך הדבר הזה.
אריאל אטיאס: אבל, זה נושא שאני לא רוצה לפתוח אותו כי הזמן ייגמר.
אריאל אטיאס: אבל, אני אומר ששיקום השכונות לא מספיק.
אמנון כהן: העיקר ששמת את הדעת על זה, זה חשוב מאוד.
אופיר אקוניס: חבר הכנסת כהן, אני מציע אם המנכ"ל ירצה או השר, שיקום שכונות הוא נושא שמעניין אותי באופן אישי, וגם רבים מחברי הוועדה.
אופיר אקוניס: אולי נקיים איזה סיור.
אופיר אקוניס: אתם תזמינו את כל ועדת הכלכלה לסיור.
אריאל אטיאס: אם תוכל להביא איתך גם תקציב קטן זו תהיה בשורה.
אופיר אקוניס: זה מרתק, אני חושב שזהו אחד מהפרויקטים החברתיים החשובים ביותר מאז 1977 או 1978, וכדאי לראות כיצד הדבר הזה מתקיים ומתרחש, ובאיזה היקפים.
אריאל אטיאס: לפחות תעגל לנו את זה כלפי מעלה.
אריאל אטיאס: תבוא עם הסחורה.
אופיר אקוניס: אתה יודע שאנחנו לא בהעברות תקציביות כאן.
אמנון כהן: אנחנו נעזור בשתי הוועדות יחד.
חנא סוייד: אדוני, מהחומר הכתוב רואים ש-35 מיליון זה בסך הכול שיקום שכונות, גם פיזי וגם חברתי.
חנא סוייד: האם זה נכון?
מרדכי מרדכי: כן, אלו הסכומים.
מרדכי מרדכי: זה 37 ישובים, ו-35 מיליון גם פיזי וגם חברתי.
מרינה סולודקין: אני עומדת על קבלת תשובה לשאלה למי ולאן הולך הכסף מהפרטת הדירות?
אופיר אקוניס: מאה אחוז, המנכ"ל רשם וייתן תשובה.
אריאל אטיאס: תשובה אחת, למשרד האוצר.
אופיר אקוניס: חבר הכנסת שאמה, בבקשה.
כרמל שאמה-הכהן: אחד הדברים שהמדינה נהנית מעליית מחירי הקרקע זה אולי העלייה בהכנסות משיווק קרקעות.
כרמל שאמה-הכהן: לאן הדלתא הזאת הולכת?
אריאל אטיאס: משרד האוצר.
כרמל שאמה-הכהן: לשימושים אחרים שלא קשורים לדיור?
כרמל שאמה-הכהן: הוא מחזיר לכם את זה בדלת האחורית?
אריאל אטיאס: לא.
אריאל אטיאס: אמרתי פה בפתיחת הישיבה משפט שמקופל בו הרבה.
אריאל אטיאס: האוצר רואה בקרקע מקור להכנסות נוספות.
אריאל אטיאס: אנחנו רואים בקרקע משאב עבור יכולת.
אריאל אטיאס: שם מקופל כל מה שלא אמרתי.
אופיר אקוניס: לפי התפיסה הזאת זה רק ימשיך לעלות, כי האוצר רוצה הרבה הכנסות.
אופיר אקוניס: איפה זה ייעצר?
אריאל אטיאס: אבל, יש לנו כלים.
אריאל אטיאס: לא צריך להיסחף.
אריאל אטיאס: יש היצע וביקוש.
אריאל אטיאס: ככל שהשוק מציע יותר כך האוצר יקבל יותר, ככל שהקבלנים מציעים פחות יקבל פחות.
אריאל אטיאס: יש את מחירי המינימום שהם ירדו עכשיו בעקבות מועצת מינהל מקרקעי ישראל האחרונה שהיתה ביום חמישי שעבר.
אריאל אטיאס: הורדנו בפועל את מחיר המינימום בכל אזורי העדיפות ל-7.7%, ובירושלים – 22% מחיר מינימום.
אריאל אטיאס: ודירות להשכרה לראשונה אין מחיר מינימום בכלל.
אריאל אטיאס: זה מהמועצה האחרונה, בהסכמת האוצר כמובן.
מרדכי מרדכי: ביעדים השנתיים יש לנו את קידום יישובי הקבע למפונים.
אופיר אקוניס: למפוני גוש קטיף.
מרדכי מרדכי: המשרד מפקח ובונה את חלוצית 1, חלוצית 4, וגם את חבל לכיש.
אופיר אקוניס: מחר יש לנו ישיבה שעוקבת אחרי ההתקדמות בבנייתם ובשיקומם של המפונים.
אופיר אקוניס: אני מוכרח להגיד לך ששם אני מסתובב הרבה מאוד, וזה מתקדם בכל הגזרות.
אופיר אקוניס: היינו גם בסיור.
לאה ורון: עם נציגי משרד הבינוי והשיכון.
עמיר פרץ: אדוני היושב ראש, כמה יחידות סך הכול בשתי החלוציות?
אופיר אקוניס: יש גם ניצן, יש אזורים נוספים.
אסנת קמחי: - - - ו-70.
קריאה: 170 סך הכול.
אבי גור: מתי כל הסיפור של מפוני גוש קטיף אמור להיגמר?
אבי גור: מתי כולם יקבלו פתרון?
אופיר אקוניס: אחרי שלא היה טיפול שלוש שנים אז הטיפול עכשיו הוא יותר מהיר, וזה יצמצם את הזמן – זאת התשובה.
אבי גור: התשובה של השר צריכה להיות איזשהו יעד, איזשהו תאריך.
אופיר אקוניס: נטפל בזה מחר.
אריאל אטיאס: אתה רוצה עכשיו להתייחס?
אופיר אקוניס: לא, אני רוצה מחר.
מרדכי מרדכי: נושא שני שהמשרד מטפל הוא נושא מיגון יישובי עוטף עזה שלב ב'.
מרדכי מרדכי: הממשלה אישרה בשלב ב' 600 מיליון שקל בשלוש פרוסות של 200 מיליון ב-2009, 2010, ו-2011.
מרדכי מרדכי: זה מתקדם בקצב מתוכנן.
מרדכי מרדכי: אנחנו מקווים שנעמוד ביעד הזה.
קריאה: - - -עושים עבודה טובה.
מרדכי מרדכי: אנחנו נחזור לממשלה לקראת 2011 ככל שיהיה צורך בהמשך.
מרדכי מרדכי: נושא נוסף הוא הגברת אכיפת חוק רשם הקבלנים, וזה כל נושא חוק המכר.
מרדכי מרדכי: יש פונקציה מיוחדת עכשיו במשרד השיכון שמטפלת בנושא הזה.
מרדכי מרדכי: כפי שאמר השר, זה נבע בזמנו ממה שקרה עם "חפציבה".
מרדכי מרדכי: כדי למנוע הישנות של דברים כאלו יש את החוק, ואנחנו פועלים גם לפקח ולאכוף את החוק הזה.
מרדכי מרדכי: לגבי קבוצות רכישה – כמו שאמר השר, מבחינת מדיניות קיבלנו החלטה שקבוצות רכישה זה לא יהיה דבר פתוח בלי שום פיקוח של המשרד.
מרדכי מרדכי: כמו שיש פיקוח על קבלנים, כמו שיש פיקוח על עמותות, וכשעמותה רוצה לגשת למכרז יש איזשהו הליך של פיקוח של המשרד עליה, כך לגבי קבוצות רכישה.
נחמן שכטר: מי יבדוק?
מרדכי מרדכי: אנחנו עושים עבודה במטרה לראות מי בודק אותם.
מרדכי מרדכי: יש לנו כל מיני מחשבות.
מרדכי מרדכי: אגב, היא הקבוצה הכי קשה כי בעמותות יש לי את רשם העמותות.
מרדכי מרדכי: זה נמצא בדיוק על המדוכה.
אריאל אטיאס: הרעיון הוא לא להשאיר את זה פתוח עד שחלילה יקרה משהו.
אריאל אטיאס: בהתחלה קבוצות רכישה היו תופעה.
אריאל אטיאס: זה נהפך למשהו כבד.
אריאל אטיאס: עוסקים בזה גם אנשים לא מנוסים בכלל.
אריאל אטיאס: חלקם ממשיכים למכור למרות שלא מסרו דירה אחת.
אריאל אטיאס: הרעיון הוא רק להסדיר את זה, לא לפגוע חלילה בהכנסות של אף אחד, ולא לייקר את הדירות בדרך.
נחמן שכטר: ולמצוא גורם אחראי כי בסוף מישהו צריך להיות אחראי, אחרת זה ייפול על הראש שלכם.
מרינה סולודקין: אולי הם מחוץ לחוק אם אין רגולאציה.
מרדכי מרדכי: הנקודה שאני רוצה להדגיש – ברפורמה של מינהל מקרקעי ישראל הממשלה החליטה להעביר את התכנון ואת הפיתוח של מינהל מקרקעי ישראל לרשויות המקומיות, וכשהרשויות לא ירצו לבצע את זה, זה יעבור למשרד השיכון.
מרדכי מרדכי: המשרד נערך בכדי לקבל את הקליטה הזאת ככל שיהיה צורך, וככל שהרשויות המקומיות לא ירצו לעשות את הדברים האלה.
מרדכי מרדכי: זו היערכות לא פשוטה.
מרדכי מרדכי: אלה הדברים המרכזיים, נוכל להמשיך ולפרט אם תרצו.
אופיר אקוניס: לא, אני חושב שמיצינו את הסקירה שלך, ואני רוצה להודות לכם על המצגת.
אופיר אקוניס: אני חושב שהמצגת שהעברתם היא באמת טובה מאוד, ואני מודה לכם.
אופיר אקוניס: אתמול בצהריים היה עדיף על אתמול בערב.
אופיר אקוניס: אבל, בסדר.
אופיר אקוניס: זה בכל זאת לא מוריד מהמצוינות שלה.
אופיר אקוניס: ברשותכם, אנחנו נפתח את הישיבה לדיון, ואז נרכז כאן הערות של כל מי שנמצא כאן, או של הרוב.
ישראל חסון: שאלה אינפורמטיבית, אם אפשר.
ישראל חסון: כמה מכרזים של משרד הבינוי והשיכון הוצאו במהלך השנה האחרונה באזור הגליל, להוציא את כרמיאל?
אריאל אטיאס: אתה מתכוון למכרזים שיצאו בכלל, מינהל ושיכון ביחד.
ישראל חסון: מינהל אני יודע מה קורה, אנחנו תקועים שם בגלל סיבות שלא קשורות אליכם.
ישראל חסון: אני שואל על מכרזים לבנייה ציבורית רוויה באזור הצפון.
אריאל אטיאס: זה לא ציבורית, מכרזים סתם.
אריאל אטיאס: היום זה הולך ביחד – מינהל ושיכון משווקים ביחד.
אריאל אטיאס: לא זה עושה, וזה עושה.
אריאל אטיאס: אתה מתכוון באופן כללי מאז שהתחלנו לצאת, ואתה רוצה לדעת מה יצא רוויה בגליל.
אופיר אקוניס: חבר הכנסת כרמל שאמה, יצא.
אופיר אקוניס: חבר הכנסת מוזס.
מנחם אליעזר מוזס: אדוני היושב ראש, אדוני שר השיכון - האיש הנכון במקום הנכון.
מנחם אליעזר מוזס: היה עוד יותר נכון אילו היית גם שר השיכון, וגם שר האוצר ושר הפנים כי אז היה לך כל המכלול, והיית יכול לטפל בכל המגזרים.
מנחם אליעזר מוזס: אני רואה עוד כמה מוקשים מחכים לך בדרך, ואנחנו כאן על מנת לסייע לשר השיכון לסלק את המוקשים.
מנחם אליעזר מוזס: אני רוצה לספר לכם שאתמול הייתי בנצרת עילית עם ראש העיר וחברי העירייה.
מנחם אליעזר מוזס: הם רוצים שיבואו לשם תושבים כי ישנו מקום שנקרא הר יונה ג', שלפי המסורת נמצא שם קברו של יונה הנביא.
מנחם אליעזר מוזס: אני כבר נתתי לזה שם: קריית יונה הנביא.
מנחם אליעזר מוזס: יש שם מקום ל-12,000 יחידות.
מנחם אליעזר מוזס: המינהל כבר השקיע 150 מיליון בתשתיות, קירות תומכים, כבישים, קווי מים, קווי חשמל – מאושר ל-3,050, ובצנרת עוד 9,000.
מנחם אליעזר מוזס: זה מה שקיבלתי, ראיתי את כל התוכניות, כולל כביש יציאה לצומת גולני.
מנחם אליעזר מוזס: בכל אופן, מדובר במקום פנטסטי, ומשוועים שיבואו אליו.
מנחם אליעזר מוזס: בעיית הבעיות היא מחיר הפיתוח.
מנחם אליעזר מוזס: קונה היוצא לפריפריה קודם כל שיהיה לו מקום להניח את הראש.
מנחם אליעזר מוזס: אחר כך יבוא הכאב ראש של התעסוקה וכל הדברים האלה.
מנחם אליעזר מוזס: אבל, קודם צריך להניח את הראש.
מנחם אליעזר מוזס: הפיתוח עולה לו סכומים עצומים, ואפילו אם זה עדיפות לאומית אז 50%.
מנחם אליעזר מוזס: אבל, למה הוא צריך לשלם 50% למקום שבו מסתובבים שדים ורוחות גם ביום ולא רק בלילה.
מנחם אליעזר מוזס: זה מקום ממש מפחיד, אבל המקום הוא פוטנציאל להתיישבות.
מנחם אליעזר מוזס: יש לי שאלה על צפת, פניתי לשר השיכון.
מנחם אליעזר מוזס: יש לי קהילה של 500 איש שרוצה לעבור לצפת.
מנחם אליעזר מוזס: קיבלתי תשובה שהפיתוח בצפת הוא יותר יקר מעלות כל הדירה בבית-שמש.
מנחם אליעזר מוזס: המצוקה היא נוראה.
מנחם אליעזר מוזס: צריכים להחליט פעם אחת ולתמיד להוריד את מחירי הפיתוח, לבטל את מחירי הפיתוח או באופן סמלי בלבד.
מנחם אליעזר מוזס: דבר נוסף, אתם יודעים שבקרית גת בשטח גונגהיים רצו למכרז עמותות מצד אחד, ומהצד השני קבלנים.
מנחם אליעזר מוזס: לגבי הקבלנים – יצא מחיר פי 5 ממחיר העמותות.
מנחם אליעזר מוזס: אנחנו צריכים לחדש חזרה את נושא העמותות.
אריאל אטיאס: הנה אתה אומר שעמותות התמודדו, ולא זכו.
מנחם אליעזר מוזס: הם לא זכו, וזו הבעיה.
מנחם אליעזר מוזס: אבל, קבלנים פי 5.
מנחם אליעזר מוזס: אדוני השר, איך חושב לפתור את הבעיה הזאת?
מנחם אליעזר מוזס: יש הצעה – מכרז למשתכן.
מנחם אליעזר מוזס: למה מחיר למשתכן?
אריאל אטיאס: אתה יודע שמחיר למשתכן סוגר את מחיר הקרקע.
מנחם אליעזר מוזס: גם את הקרקע אתה יכול להוזיל.
מנחם אליעזר מוזס: למה צריך לבקש בכלל פיתוח קרקע?
מנחם אליעזר מוזס: מה השקיעה המדינה בקרקע?
מנחם אליעזר מוזס: גרנית, טרשים ובזלת סלעים.
מנחם אליעזר מוזס: בחשמל משקיעים, מה הם משקיעים?
מנחם אליעזר מוזס: מה משקיעים בקרקעות?
מנחם אליעזר מוזס: האם זה ירושה של הסבתא שלהם?
מנחם אליעזר מוזס: אני הייתי רוצה לפרט את שאלתו של ישראל חסון.
מנחם אליעזר מוזס: גוש שגב, המועצה האזורית משגב, בשנת 2007 יצאו קרוב ל-4,000 יחידות דיור לציבור - 3,700.
מנחם אליעזר מוזס: מועצה אזורית משגב, מרכז הגליל.
מנחם אליעזר מוזס: כמה יצאו שם בשביל הציבור היהודי לייהוד הגליל?
מנחם אליעזר מוזס: אתם יודעים כמה?
מנחם אליעזר מוזס: 84 חוזים.
נחמן שכטר: אין דבר כזה ייהוד הגליל, ואני מציע למחוק את הביטוי הזה.
נחמן שכטר: יש פיזור אוכלוסין.
אריאל אטיאס: אבל, אתה לא מקדימה, אתה מיהדות התורה.
אריאל אטיאס: יש לך שפה אחרת מהשפה שלו.
אריאל אטיאס: הוא היה דובר צה"ל, יש לו שפה אחרת.
אופיר אקוניס: זה לא משנה.
אופיר אקוניס: סליחה, ממשלת המערך בראשות יצחק רבין קבעה את זה ב-1974 או ב-1975 אז מה אתה רוצה?
אופיר אקוניס: ייהוד הגליל, הקמת המצפים, הוחלט על-ידי ממשלתו הראשונה של יצחק רבין.
אופיר אקוניס: זה היה הביטוי.
אופיר אקוניס: אגב, הוא היום שגור בפיהם של רוב אזרחי המדינה.
יצחק וקנין: ב-82 אני הקמתי את יישוב גרנות-הגליל כששרון היה שר הבינוי והשיכון.
אופיר אקוניס: מדיניות המצפים היא ממשלתו הראשונה של יצחק רבין.
יצחק וקנין: הביטוי "ייהוד הגליל" היה של אריק שרון.
יצחק וקנין: הוא הקים 12 יישובים במועצה האזורית שלנו.
אופיר אקוניס: אתה התססת את האווירה פה.
מנחם אליעזר מוזס: לא התססתי את האווירה.
מנחם אליעזר מוזס: מה אתה לא מקבל את ייהוד הגליל?
אופיר אקוניס: מקבל, ודאי.
אופיר אקוניס: ההיפך, אני בעדך.
אופיר אקוניס: אני עוד השתמשתי גם בשמו של יצחק רבין, זה לא דבר שאני נוהג לעשות כל רגע.
חנא סוייד: אדוני היושב ראש, האם הוויכוח כאן הוא על מי שרוצה לזקוף את זה לטובתו, או מי שרוצה להתנער ממנו?
אופיר אקוניס: חבר הכנסת שי רוצה להתנער, וחבר הכנסת מוזס ואני רוצה להזכיר את הפרויקט החשוב הזה – זה הכול.
מנחם אליעזר מוזס: אני רוצה לקבל בגוש שגב במרכז הגליל מקומות להתיישבות.
מנחם אליעזר מוזס: אני רוצה להיות שכן עם חנא סוויד.
מנחם אליעזר מוזס: מה קורה כאן?
מנחם אליעזר מוזס: מינהל מקרקעי ישראל אם הוא הוציא רק שישה חוזים השנה ליהודים, אני חושב שצריך להסב את שמו למינהל מקרקעי ישמעאל.
אופיר אקוניס: לא, לא – אני מבקש.
אופיר אקוניס: נמחק מהפרוטוקול.
מנחם אליעזר מוזס: רצינו ללכת לכסיף שזה לא משוש ליבנו, באה המועצה הארצית לתכנון ובנייה שזה היה משרד הפנים והחליטה: נייט, לא לחרדים.
מנחם אליעזר מוזס: על חריש גם כן.
חנא סוייד: האמת היא שלגבי חריש-קציר עמדת השר היתה בהחלט בעד זה.
חנא סוייד: רק משרד הפנים כנראה לא נתן לו.
אריאל אטיאס: אני רק רוצה למחות, חבר הכנסת מוזס, על המשפט המזלזל מועצת מקרקעי ישמעאל.
אופיר אקוניס: בסדר, אני ביקשתי למחוק מהפרוטוקול, הוא גם חזר בו, נכון?
אריאל אטיאס: אם אתה רוצה - אז ב"המודיע" אין בעיה.
אופיר אקוניס: בסדר, אני ביקשתי למחוק מהפרוטוקול.
אופיר אקוניס: חבר הכנסת מוזס חזר בו, ומינהל ומקרקעי ישראל ימשיכו וישגשגו.
מנחם אליעזר מוזס: אם אני אוכל לעבור לגור בשגב תתנו לי שם גם יחידות דיור.
מנחם אליעזר מוזס: גם צפת, וגם נצרת עילית.
מנחם אליעזר מוזס: יש פיגור של 40,000 יחידות דיור, האם היושב ראש מודע לכך?
אופיר אקוניס: כן, אמרת את זה בהתחלה.
אופיר אקוניס: בכל המגזרים יש פיגורים.
מנחם אליעזר מוזס: נכון, בכל המגזרים.
מנחם אליעזר מוזס: דירה ברחוב פרישמן בתל-אביב מיליון וחצי שקל של חדר מוזנח.
אופיר אקוניס: אני אמרתי את זה בהתחלה.
אופיר אקוניס: אמרתי לציבור לא לקנות דירות חדר במחירי הונג-קונג, או במחירי טוקיו.
אופיר אקוניס: צחי דוד, נציג משרד האוצר, אגף תקציבים, בבקשה.
צחי דוד: אני אתייחס לנתון המרכזי ב-2009 שהוצג בתת-ביצוע - הלוואות לדיור - בעיקר בהקשר של הריבית.
צחי דוד: היום באמת זה נראה כאילו שהריבית שהמדינה מציעה - 4% - היא גבוהה ביחס למחיר השוק.
צחי דוד: צריך לזכור שכשאדם לוקח משכנתה הוא בונה לעצמו איזשהו תמהיל.
צחי דוד: הריבית שהמדינה מציעה 4% ל-20 שנה, 4.5% ל-28 שנה באזורי עדיפות לאומית, הם חלק מתמהיל.
אופיר אקוניס: וזה קבוע לחלוטין.
אריאל אטיאס: פלוס מדד.
אבי גור: אבל, כמה ריבית משלם החייל שלוקח את ההלוואה?
אבי גור: לא כמה המדינה נותנת.
אבי גור: הפער מגיע בסוף שהריבית הנקובה לחייל שיצא מהצבא ונתן ארבע שנים, כולל שנת התנדבות לקבע, זה לא 4%.
אבי גור: שידבר בבקשה על המספרים שהחייל משלם.
צחי דוד: לצערי, לא הבנתי את השאלה.
צחי דוד: הריבית הזאת היא חלק מתמהיל שאותו אדם לוקח.
צחי דוד: צריך להשוות את זה לריבית האקוויוולנטית.
צחי דוד: היום מאוד פופולארי לקחת בריבית הפריים.
צחי דוד: הרבה אנשים לוקחים פריים, ריבית פריים מאוד נמוכה.
צחי דוד: אני מזכיר שהריביות בעולם ובישראל הן בשיא השפל שהיה מזה הרבה שנים.
צחי דוד: לריבית האקוויוולנטית ל-20 שנה, 4% הוא לא נמוך.
צחי דוד: וגם אם בנקודות מסוימות בשנה האחרונה הריבית האקוויוולנטית בשוק היתה נמוכה יותר מ-4% זה לא המצב היום, וזה בטח לא המצב לאורך זמן.
חנא סוייד: מה זה התמהיל שאמרת?
צחי דוד: אדם שלוקח משכנתה לא לוקח משכנתה בריבית אחת - לצורך העניין, נניח 3% היום - וזה ל-20 שנה.
צחי דוד: הוא לוקח גם פריים, גם צמוד מדד, גם לא צמוד מדד, גם לא צמוד לכלום.
צחי דוד: הוא לוקח איזשהו תמהיל.
צחי דוד: הריבית הממשלתית שניתנת היא על סכום מסוים, והיא חלק מהתמהיל הזה.
אבי גור: לא תצליח להביא נתונים למה שאמרת.
אבי גור: רוב האנשים לא עושים את זה.
צחי דוד: היום בהחלט רוב האנשים כן לוקחים תמהיל.
צחי דוד: היום בתמהיל מאוד פופולארי הפריים שהוא יותר נמוך.
צחי דוד: הריבית הממשלתית היא חלק מהתמהיל.
אופיר אקוניס: עלו פה שאלות של חברת הכנסת סולודקין ואחרים.
אופיר אקוניס: מנהלת הוועדה ריכזה את הדברים.
אופיר אקוניס: אדוני המנכ"ל, הם גם היו אליך.
אופיר אקוניס: תוספת תקציב להשתתפות בשכר דירה – על זה דיברנו.
אופיר אקוניס: בעצם המספרים נמוכים ביחס למצב השוק.
אופיר אקוניס: דיברנו על זה בתחילת הישיבה.
אופיר אקוניס: 850 ממוצע?
אופיר אקוניס: אני לא מכיר דירות להשכרה במחירים כאלה.
אופיר אקוניס: זה בוודאי מסייע בחלק זעיר מתוך המחירים.
אופיר אקוניס: אני מבין שלא היה עדכון של הדבר הזה, אין.
צחי דוד: אני אתייחס לנושא הזה בקצרה.
צחי דוד: אני לא מכיר את הנתון הממוצע.
אופיר אקוניס: אמר המנכ"ל – 850.
צחי דוד: אני לא אומר שהוא לא נכון.
צחי דוד: אני אומר שניתן לקבוצות אוכלוסייה שונות סיוע שונה בשכר דירה.
צחי דוד: הוא יכול להגיע גם לאלפי שקלים.
צחי דוד: נדמה לי שהשר הזכיר 2,200 שקלים.
צחי דוד: התקציב עלה לאורך השנים האחרונות.
צחי דוד: יותר אנשים מקבלים.
מרינה סולודקין: זאת אומרת, האם זה תלוי בציבור?
צחי דוד: התקציב הכולל שהמשרד מקצה לזה הוא ביחס לביקוש של האוכלוסייה והזכאות של אנשים לסיוע בשכר דירה.
צחי דוד: ככל שיותר אנשים יהיו זכאים, התקציב הכולל כמובן יגדל.
אמנון כהן: אנחנו מדברים על הגובה.
צחי דוד: מבחינת הגובה קבעו איזשהן מדרגות לפי סוגי האוכלוסייה.
אמנון כהן: אבל, זה השתנה.
אמנון כהן: לפני שנתיים מחיר שכר דירה היה 1,500 שקל.
אמנון כהן: היום זה עולה 3,000 שקל, ועדיין השתתפות היא 850 שקל.
צחי דוד: יש פה קושי כלכלי, אתה רוצה לדעת כמה מגיע בסופו של דבר לאדם.
צחי דוד: אם אני מוסיף את השקל השולי לסיוע בשכר דירה, האם כולו מגיע לבן אדם או שבעל הדירה יודע להעלות גם את המחיר בהתאם לכמה שאני מוסיף?
קריאה: תעשה רגולציה.
אמנון כהן: המחיר נקבע על-ידי השוק.
אמנון כהן: זוג צעיר שכר דירה בהתחלה ב-1,500 שקל ועכשיו אותה דירה עולה 3,000 שקל.
אמנון כהן: השוק קבע את זה, זה לא שבעל הדירה אומר פתאום: תשלמו לי עכשיו פי 2.
אמנון כהן: זה לא שהוא יעלה עכשיו בגלל שההשתתפות - - -
צחי דוד: נשאלת השאלה מה התמהיל הנכון, ומה סך התקציב וכמה נכון לתת לכל סוג אוכלוסייה.
צחי דוד: גם אני זוג צעיר כזה ששוכר, וגם אני חווה את זה על בשרי.
אמנון כהן: אז למה זה לא צמוד למשהו של מחיר השוק.
אמנון כהן: למשל, 80% ממחיר השוק, ואז אם המחירים יורדים זה יורד בהתאם ואם המחירים עולים זה עולה בהתאם.
אמנון כהן: זה כבר לא רלוונטי היום.
צחי דוד: התחלנו את הדיון מזה שהשר הציג את תוכניות העבודה של המשרד להגברת ההיצע, להורדת מחירים.
צחי דוד: זה הכיוון הנכון.
מנחם אליעזר מוזס: ההורדה גם בסיוע?
חנא סוייד: הקריטריונים נקבעים באוצר או במשרד השיכון?
צחי דוד: בשיתוף פעולה – ביחד.
אופיר אקוניס: האם אתם מעדכנים או לא מעדכנים?
אופיר אקוניס: 850 זה ממוצע, יש 2,200 - שמענו את הסכומים.
אופיר אקוניס: האם אתם מתכוונים לעדכן או לא מתכוונים לעדכן?
צחי דוד: אנחנו דנים מעת לעת עם המשרד על הנושא הזה.
צחי דוד: אני לא מכיר - - -
אופיר אקוניס: התשובה היא לא.
אופיר אקוניס: משרד האוצר הודיע שהם לא מתכוונים להעניק לא תוספות תקציב לסיוע לשכר דירה, ולא לעדכן את המחיר, ובזה נצטרך לטפל.
צחי דוד: כבוד היושב ראש, זה לא בדיוק מה שאמרתי.
צחי דוד: אני אמרתי שאני כרגע אני לא מכיר.
צחי דוד: אני אחזיר לוועדה תשובה מסודרת.
אופיר אקוניס: תודה, אני מודה לך.
אופיר אקוניס: יפה, זה בסדר.
אופיר אקוניס: נחמן שכטר, הערה קצרה.
נחמן שכטר: אני בישיבה הקודמת העלאתי הצעה שלשכת השר התקשרה לקבל פרטים, מדוע לא לבטל את המס על דירת פטור יחיד, ולשחרר עשרות אלפי דירות שאנשים השקיעו ולא מוכרים רק אחת לארבע שנים?
נחמן שכטר: העלאתי את זה בישיבה הקודמת, לשכת השר התחילה לטפל בזה.
נחמן שכטר: ממס רכישה אתה מקבל פי כמה יותר ממכירת מס שבח.
נחמן שכטר: תבטלו את זה, משתחררים עשרות אלפי דירות.
נחמן שכטר: בעיר אילת למעלה מ-5,000 דירות השתחררו ממשקיעים שקנו דירות, ומשכירים אותם כי הם לא יכולים למכור.
נחמן שכטר: תשחרר את הפקק הזה.
נחמן שכטר: ממס רכישה אתה תקבל פי כמה יותר ועשרות אלפי דירות.
נחמן שכטר: לשכת השר התחילה לטפל בזה.
נחמן שכטר: היא קיבלה ממני נתונים.
נחמן שכטר: זה תקנה מ-98.
צחי דוד: בקצרה, הנושא בטיפול.
צחי דוד: חבר הכנסת כרמל שאמה שלא נמצא פה, מאוד מעורב בזה.
צחי דוד: הנושא בטיפול.
נחמן שכטר: - - -עם זה ארבע שנים.
נחמן שכטר: זה לא טיפול רפואי, זה טיפול מהיום להיום.
אופיר אקוניס: הבנתי, זה מטופל.
ערן סיב: הערה קטנה - הייתי רק רוצה לשמוע מכבוד השר את האסטרטגיה ל-2009 על ענף השיפוצים, ו-2010 על ענף השיפוצים שהוא גם ענף בענף הבניין במשרד הבינוי והשיכון.
ערן סיב: הייתי מוכן רק דקה התייחסות קטנה לגבי הענף.
ערן סיב: מדובר על 15,000 קבלני שיפוצים במדינת ישראל, ואבקש התייחסות קטנה.
אופיר אקוניס: תיכף, תודה.
אופיר אקוניס: חבר הכנסת נחמן שי.
אופיר אקוניס: אחר כך, ישראל חסון.
נחמן שכטר: כמה שאלות.
נחמן שכטר: איפה יש הקפאה?
נחמן שכטר: האם במזרח ירושלים, בירושלים כולה?
נחמן שכטר: איפה יש עליכם הגבלות?
נחמן שכטר: אני לא מדבר על יהודה ושומרון, אני שואל על ירושלים עצמה.
אריאל אטיאס: אתה לא מכיר את החלטת הקבינט?
נחמן שכטר: אני לא יודע, אני שואל.
נחמן שכטר: החלטות זה דבר אחד, ומציאות זה דבר אחר.
נחמן שכטר: מידי פעם אני קורא.
אופיר אקוניס: קראתי בעיתון "הארץ" בכותרת ענקית שדווקא בונים ביהודה ושומרון.
אופיר אקוניס: הם כמובן באו לקלל ויצאו מברכים.
אופיר אקוניס: אתה יכול לסבר את אוזנם של חלק מהחברים, כולל אותי, שמודאגים מהקפאת הבנייה.
נחמן שכטר: אני שואל כי ירושלים בעיניי שונה.
אריאל אטיאס: אני חוזר על החלטת הקבינט.
אריאל אטיאס: כל מה שבשלב יסודות לא מוקפא.
אריאל אטיאס: הם קוראים לזה השעיה.
אריאל אטיאס: כל מה שלא הגיע לשלב היסודות – לא משנה מה, היתרים, חפירות – בהקפאה.
נחמן שכטר: בירושלים?
נחמן שכטר: אני שואל על ירושלים.
אריאל אטיאס: בירושלים המזרחית בשבוע שעבר הודענו על 692 יחידות לפי החלוקה הבאה: 377 בנוה-יעקב, 198 בפסגת זאב, ו-117 בהר-חומה דיור להשכרה.
אופיר אקוניס: אגב, ביום חמישי באלפי מנשה וראיתי שם שכונה שלמה שנבנית.
אופיר אקוניס: היא פשוט כבר עברה את שלב היסודות, והדבר נמשך.
נחמן שכטר: הייתי בכפר אדומים.
אופיר אקוניס: מצוין, טוב מאוד.
אופיר אקוניס: אנחנו שמחים.
אופיר אקוניס: אתה מברך על הבנייה בכפר אדומים?
נחמן שכטר: בירושלים, כן.
אופיר אקוניס: כפר אדומים זה בהחלט קרוב לירושלים.
נחמן שכטר: לגבי הרפורמה - מאז שהרפורמה אושרה הייתי רוצה לדעת איך התקדם התהליך של הפשרת קרקעות, ומה עם השלב הבא שדובר בו על שינויים בתכנון?
נחמן שכטר: דובר על מרפסת וכו'.
נחמן שכטר: לא שאני תומך, אבל - - -
אופיר אקוניס: אני אסיים את סבב הנרשמים, ואחר כך אבקש ממנהל המינהל להתייחס.
אופיר אקוניס: חבר הכנסת ישראל חסון, ואחר כך חמד עמאר.
ישראל חסון: אדוני השר, - - -
אריאל אטיאס: לגבי שאלתך, 1,500.
ישראל חסון: אדוני השר, קודם כל אני רוצה להודות לך, כי תמיד הפניות אליך נענות, ואנחנו מגיעים לדיון מאוד קונסטרוקטיבי בכל תהליך עבודה.
ישראל חסון: אני לא חושב שזה לא דבר מובן מאליו וצריך להגיד.
אופיר אקוניס: מסכים איתך.
אופיר אקוניס: גם אמרתי את זה בתחילת הישיבה, וגם באמצעה.
ישראל חסון: במקרה הזה לא כל המוסיף גורע.
ישראל חסון: אני רוצה לשאול אותך שאלה בנוגע לתוכנית לפרויקט שנקרא "פרויקט עוגן" בזמנו בנושא הנגב והגליל.
ישראל חסון: זה פרויקט שמשרד הבינוי והשיכון הציג לנו שנה שעברה בוועדת הכלכלה.
ישראל חסון: אנחנו מדברים על שנה שמינית ברציפות שההגירה השלילית בגליל היא סדר של 4.5% לשנה.
ישראל חסון: אלו מספרים שמחייבים מדיניות וניהול תהליך נגדי.
ישראל חסון: לא מדיניות רק של המשרד שלך, אלא הרבה מאוד משרדים.
ישראל חסון: אנחנו בתחום של המשרד שלך חשים את זה בעיקר לטעמי ב-22 או 23 – ותקן אותי, ירון, אם אני טועה במספרים – במגרשים שאנחנו לא כל כך מצליחים לשווק אותם.
ישראל חסון: הם פתוחים לקהל ולא מצליחים לשווק אותם בגלל מספר חסמים.
ישראל חסון: 23,000 מגרשים כאלה קיימים ומוכנים לשיווק, ולא מצליחים לשווק אותם כבר מספר שנים.
ישראל חסון: מול זה אני שם את הנתון של 4.5% לשנה.
ישראל חסון: אדוני השר, אני מאוד ממליץ בעניין הזה בעצה אחת לראות עם המינהל ולעצב.
ישראל חסון: אני חושב שיש לך היכולת לקבל החלטות ברמה של מדיניות, לעצב מדיניות אחרת, ולפתוח את הסתימה הזאת שהיא סתימה של שבע-שמונה שנים.
ישראל חסון: הדבר האחרון שאני רוצה להעלות הוא בנושא הרפורמה במינהל מקרקעי ישראל.
אריאל אטיאס: מהו החסם המרכזי בעוגן הזה?
ישראל חסון: יש שם שלושה חסמים.
אריאל אטיאס: תן לי אחד גדול.
אריאל אטיאס: ירון ביבי העניין של ההרחבות ביישובים החקלאים.
אריאל אטיאס: מה שהוא מדבר עליו זה סדר גודל 23,000 - - -
אופיר אקוניס: ירון, תענה אחר כך במרוכז.
ישראל חסון: אדוני השר, לדעתי, הנושא הזה הוא נושא שאתה יכול באמת להיכנס לעובי הקורה, ולהסיר.
ישראל חסון: יש שם שלושה חסמים מרכזים.
ישראל חסון: אחד מהם היה ועדות הקבלה.
ישראל חסון: השני הוא הנושא של הפיתוח, וכל העלויות.
אריאל אטיאס: והשלישי?
אריאל אטיאס: אתה מטפל בוועדות קבלה.
ישראל חסון: בוועדות קבלה אנחנו מטפלים.
חנא סוייד: החסם השלישי זה אנשים שמעוניינים לקנות, ואין.
ישראל חסון: לא, יש.
ישראל חסון: לגבי נושא המינהל – אדוני השר, אני חושב שאתה צריך להגיד לנו כמה הרפורמה הזאת אמורה לעלות למדינת ישראל?
ישראל חסון: היא אמורה לעלות, כבר רצות שמועות בשוק על עשרות רבות של מיליארדים שהמדינה תאבד.
אריאל אטיאס: תעדכן אותי, אני לא מודע לזה.
ישראל חסון: עזוב את השמועות אם זה לא אמור לעלות.
אריאל אטיאס: מה השמועה?
אריאל אטיאס: לפחות שנדע.
אופיר אקוניס: גם אני לא מכיר.
אופיר אקוניס: תגיד לנו.
ישראל חסון: אני אעביר לך את הניתוח שקיבלתי הבוקר.
ישראל חסון: אני לא למדתי אותו מספיק לעומק.
ישראל חסון: אני אעביר לך את זה, אבל כדאי שאנחנו נדע את זה מפיך – אם אתם יודעים כמה זה אמור לעלות.
ישראל חסון: אגב, זו התייחסות לא מגורם פופוליסטי.
אופיר אקוניס: חבר הכנסת עמאר, בבקשה.
אופיר אקוניס: אני מבקש להיות קצרים, אבל אנחנו בתוך ישיבה על תיק הרפורמה בענף הלול.
חמד עמאר: אדוני היושב ראש, כבוד השר, בסקירה שלך שמענו שהביקוש יותר מההיצע.
חמד עמאר: האם יש תוכנית?
חמד עמאר: האם יש לכם הערכה כמה שנים יהיה הביקוש כמו ההיצע במדינת ישראל לדיור?
חמד עמאר: שנית, שמעתי אותך הבוקר מדבר ברדיו על דיור ציבורי שיש הקצאה של 250 מיליון שקל, אתה אמרת שם את הסכום הזה.
חמד עמאר: האם בתוכנית שלך יש משהו לדיור הציבורי במגזר הדרוזי, או שלא חשבתם על זה ואין לכם תוכניות לנושא הזה?
חמד עמאר: פעם היה דיור ציבורי במגזר הדרוזי, ויש בתים של עמידר בעוספיה, בשפרעם, בדליית-אל כרמל.
חמד עמאר: האם יש תוכנית כזאת?
חמד עמאר: הנושא השלישי הוא חלקות לחיילים משוחררים דרוזים.
חמד עמאר: יש היום חסם.
חמד עמאר: אני אתן לך את ראמה כדוגמה.
חמד עמאר: יש שם 200 חלקות שלא חולקו יותר משש-שבע שנים בגלל מסוף ביוב.
חמד עמאר: משהו שם תקוע שאני יודע שלא קשור אליכם.
חמד עמאר: האם אתם מנסים לעזור ולקדם את הנושא הזה?
חמד עמאר: לגבי המחיר של החלקות לחיילים משוחררים – דובר אז שלא יעלה על ה-100,000.
חמד עמאר: לפני כמה זמן שמעתי, ואני רוצה לשמוע אם זה נכון, שחלקות עולות יותר מ-100,000 שקל לחיילים משוחררים.